31992R3519
L 355/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3519/92 НА КОМИСИЯТА
от 4 декември 1992 година
за определяне на някои подробни правила за прилагане на добавките към специалната премия, отпускана на производителите на говеждо и телешко месо, и към премията за запазване на стадото от крави с бозаещи телета на Канарските острови
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1601/92 на Съвета от 15 юни 1992 г. относно специалните мерки за Канарските острови по отношение на някои селскостопански продукти (1), и по-специално член 12 от него,
като има предвид, че Регламент (ЕИО) № 1601/92 предвижда специални мерки относно селскостопанската продукция на Канарските острови; като има предвид, че тези мерки в частта си относно сектора на говеждото и телешкото месо съдържат добавки към специалната премия, отпускана за мъжките животни от рода на едрия рогат добитък и към премията за запазване на стадото от крави с бозаещи телета, така както са предвидени от законодателството на Общността; като има предвид, че поради нуждата от опростяване на административната процедура е необходимо да се предвиди отпускането на тези добавки да се извършва в рамките на заявленията, представени по силата на горепосочените режими на премиране;
като има предвид, че съгласно разпоредбите на Регламент (ЕИО) № 1601/92 специалните мерки се прилагат от 1 юли 1992 г.; като има предвид, че следователно е необходимо подробните правила за тяхното прилагане да се прилагат от същата дата;
като има предвид, че предвидените мерки в настоящия регламент са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
1. Добавката към специалната премия, отпускана за мъжките животни от рода на едрия рогат добитък, посочена в член 10, параграф 2 от Регламент (ЕИО) № 1601/92, се отпуска в рамките на заявленията по режима на специалната премия, предоставяна на производителите на говеждо и телешко месо.
2. Добавката към премията за запазване на стадото от крави с бозаещи телета, посочена в член 10, параграф 3 от Регламент (ЕИО) № 1601/92, се отпуска в рамките на заявленията по режима за предоставяне на премията за запазване на стадото от крави с бозаещи телета.
Член 2
Настоящият регламент влиза в сила в деня на публикуването му в Официален вестник на Европейските общности.
Прилага се от 1 юли 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 декември 1992 година.